Illýustrator: Rahman Rahmanow

Haýran edýär öteni

Belent dagyň etegi.

Kändi onda guşlaryň

Höwürtgesi-ýatagy.

Agzybirdi haýwan-guş,

Bir-birini söýýärdi.

Näme tapsa, barysy

Deň paýlaşyp iýýärdi.

Emma gara jokjoky

Bar guşlardan aýrady.

Ýeke otlap, suw içdi,

Ýeke gidip saýrady.

Bir düýp almaň daşynda

Ol jokjoklap gezýärdi.

Almalary hiç kime

Bermän, saklap gezýärdi.

Bişsin diýip mazaly

Iýdirmedi hiç guşa.

Tomus geçip, güýz geçip,

Gadam basypdy gyşa.

Bir gün geldi towşanjyk

Duýup almaň bişenin.

Eşden eken bir almaň

Pötläp ýere düşenin.

Towşan diýdi: – Jokjoky,

Dogan, gyrtyç, ýowşan ýok!

Uzyn günläp aç gezýän,

Içime zat düşenok.

Rehmiň gelsin halyma,

Beräýsene almadan.

Ýogsa gurbum çatmaýar

Bökere şu salmadan.

Bir alma ber, jokjoky,

Hezil edip iýeýin.

Doýaýyn-da almadan

Saňa sagbol diýeýin.

– Bar, öz işiň bilen bol,

Alma entek bişenok,

Ýalbaryp hem oturma,

Menden saňa alma ýok.

Towşanjygy kowdy ol,

Turzup alagykylyk.

Hepde, on gün geçensoň,

Uçup geldi käkilik.

Çüňkün ýere urdy-da,

Şeýle diýdi käkilik:

– Jokjoky jan, jokjoky,

Hol gün etdim çakylyk.

Gelmediň sen toýuma,

Berjekdim men arpagan.

Almaň kemsiz bişipdir,

Birjigini ber, dogan.

Diýdi oňa jokjoky:

– Alma entek bişenok,

Ýalbaryp hem oturma,

Menden saňa alma ýok!

Okly kirpi barýarka

Almalara esetdi.

Begenjinden bökjekläp,

Jyk-jyk edip ses etdi.

– Aý, jokjoky, almadan

Garnymy bir doýur sen.

Alma iýip doýamsoň,

Işiň bolsa, buýur sen.

Açja gezdim iki gün,

Dilim barman diýmäge.

Gawun-garpyz gutardy,

Çigidem ýok iýmäge.

– Özüm iýjek bişensoň,

Enteg-ä ol gök, kirpi!

Bar, ýoluňdan galma sen,

Saňa alma ýok, kirpi!..

Ir-iýmişler bar ýerde

Bireýýäm çak sowuldy.

Alma meýil edenler

Şeýdip bir-bir kowuldy.

Alma bermän gelene,

Gorap gezdi jokjoky.

Almasyny taryplap,

Heň hem düzdi jokjoky.

Misli nar dek gyzaryp,

Kemsiz bişdi almalar.

Ilkinji ýel turanda,

Paýrap düşdi almalar.

Haýwanlar, guş-gumrular

Şonda üýşüp geldiler.

“Gidip, alma iýeliň,

Ýörüň” diýşip geldiler.

Almalary gördüler

Bagyň içine girip,

Haýsysyny gozgasaň,

Ýa myssaran, ýa çüýrük.

Ähli üýşüp gelenler

Gazap donun geýdiler:

– Munuň ýaly gysganja

Geregem şol – diýdiler.

Diňle, tentek, sen bize

Bir alma-da bermediň!

Şeýdibem-ä özüň hem

Hözirini görmediň.